**Közbeszerzési Hatóság**

1026 Budapest

Riadó utca 5.

**Rigó Csaba Balázs**

elnök részére

**Tisztelt Közbeszerzési Hatóság!**

Tájékoztatjuk a Tisztelt Közbeszerzési Hatóságot, hogy a Kaposvári Egyetem (7400 Kaposvár, Guba Sándor utca 40.) (a továbbiakban: Ajánlatkérő), mint Ajánlatkérő **„Night SHADE LB 985 in vivo növényi képalkotó beszerzése adásvételi szerződéssel a Kaposvári Egyetem részére a GINOP-2.3.4-15-2016-00005 projekt keretében”** tárgyában a közbeszerzésekről szóló 2015. évi CVIII. törvény (a továbbiakban: Kbt.) 98. § (2) bekezdés c) pontja alapján hirdetmény nélküli tárgyalásos közbeszerzési eljárást indít az alábbi indokok alapján:

Jelen közbeszerzési eljárás a közbeszerzésekről szóló 2015. évi CXLIII. törvény (a továbbiakban: Kbt.) 112. § (1) bekezdés b) pontja és 98. § (2) bekezdés c) pontja szerinti hirdetmény nélküli tárgyalásos eljárás tekintettel arra, hogy a szerződés műszaki-technikai sajátosságok miatt, valamint kizárólagos jogok védelme miatt kizárólag egy meghatározott gazdasági szereplővel köthető meg, továbbá az ajánlatkérő számára nem létezik reális alternatíva beszerzési igényének kielégítésére, és a verseny hiánya nem annak a következménye, hogy a közbeszerzés tárgyát a versenyt indokolatlanul szűkítő módon határozták meg, az alábbi indokolás szerint.

Ajánlatkérő számára nem létezik reális alternatíva beszerzési igényének kielégítésére, tekintettel arra, hogy a kért műszerrel ekvivalens, hasonló rendszer a piacon más gyártótól és forgalmazótól nem szerezhető be.

A verseny hiánya nem annak a következménye, hogy a közbeszerzés tárgyát a versenyt indokolatlanul szűkítő módon határozták meg tekintettel arra, hogy a vállalt kutatás-fejlesztési program megvalósítása érdekében feltétlenül szükséges a Night SHADE LB 985 in vivo növényi képalkotó rendszer beszerzése. A piacon nem áll rendelkezésre olyan más, ezzel egyenértékű eszköz, ami mellett a szakmai megvalósítás hiánytalanul és sértetlenül megtörténhetne. A tárgyi eszköz kizárólagos hazai forgalmazója az Auro-Science Consulting Kft.

Az in vivo növényi minták (intakt növény, szövet-és sejttenyészetek, magkezdemények, növényi hajtások) és gombák igen kis intenzitású biolumineszcencia (például luciferáz-expresszió) illetve kemilumineszcencia (például luminol-enhanszált ROS analízisét lehetővé tevő) jelenségének valamint pont-fluoreszcencia (pl. GFP expresszió) detektálásra alkalmas, szuper-szenzitív CCD kamera-technológiára épülő képalkotó berendezés fluoreszcens egységgel egy olyan eszköz, ami nélkül a projekt célja nem valósítható meg tekintettel arra, hogy a szükséges kutatások nem végezhetőek el. Az áru beszerzése a feladat teljesítéséhez nélkülözhetetlen, de a projekt egésze szempontjából is egy alapműszernek tekinthető.

A hazai és a nemzetközi piacon a gyártón (Berthold Technologies GmbH & Co. KG) kívül hasonló in vivo növényi képalkotó rendszer nem áll rendelkezésre. Az áru kizárólagos magyarországi forgalmazója az Auro-Science Consulting Kft.

A találmányok szabadalmi oltalmáról szóló 1995. évi XXXIII. törvény 84/G. § (1) bekezdése értelmében az európai szabadalom azonos hatályú a Szellemi Tulajdon Nemzeti Hivatala által megadott szabadalommal. Az európai szabadalom a megadásáról szóló értesítésnek az Európai Szabadalmi Közlönyben való meghirdetésével minősül megadottnak. A beszerezni kívánt árura vonatkozó szabadalom az Európai Szabadalmi Közlöny 2013/32. számában jelent meg.

Ajánlattételre az alábbi gazdasági szereplőt hívjuk fel:

Auro-Science Kft. (1031 Budapest, Drótos utca 1.)

A közbeszerzési eljárás során az eljárás megkezdésekor figyelembe vettük a Kbt. 19. § egybeszámításra vonatkozó rendelkezéseit. Az egybeszámítás szabályait figyelembe véve a becsült érték:

Egybeszámított becsült érték: nettó 215.003.615,- Ft

Tárgyi eljárás becsült értéke: nettó 34.750.000,- Ft

A becsült érték a Kbt. 28. § (2) bekezdés a) pontja alapján, indikatív árajánlat bekérésével került meghatározásra. Tekintettel arra, hogy a Kbt. 98. § (2) bekezdés c) pontja szerint a szerződés műszaki-technikai sajátosságok miatt kizárólag egy gazdasági szereplővel köthető meg, a beszerzendő áru kizárólagos magyarországi forgalmazójától, az Auro-Science Kft.-től kért Ajánlatkérő indikatív árajánlatot. A gazdasági szereplő 34.750.000,- Ft-os indikatív árajánlatot nyújtott be, mely értéket Ajánlatkérő alapul vett a becsült érték számításánál. Ajánlatkérő az egybeszámítás szabályait figyelembe véve uniós értékhatárt elérő hirdetmény nélküli tárgyalásos közbeszerzési eljárást folytat le.

Ajánlatkérő rendelkezik a szükséges anyagi fedezettel.

A Kbt. 103. § (1) bekezdése értelmében a közbeszerzési eljárás megindításával egyidejűleg csatoltan küldjük az ajánlattételi felhívást.

Kérem a Tisztelt Közbeszerzési Hatóságot, hogy a fentiekre tekintettel a közbeszerzési eljárás megindítását jóváhagyólag tudomásul venni szíveskedjék.

*Melléklet:*

* *Ajánlattételi felhívás*

Kaposvár, 2017. április …

|  |  |
| --- | --- |
|  | …………………………………… |
|  | (név) |
|  | Kaposvári Egyetem |
|  | (titulus) |